Пърси Биш Шели
Стихове

Превод от английски: Илия Люцканов, 1959

chitanka.info

Земята долу спи студена,

блестят отгоре небесата.

        Аз слушам — вредом тук

        със съскащ звук

струи из бездни заледени

среднощен дъх и смъртно стене

        под взора на луната.

Замират храстите полека

и черни, птиците във мрака

        потъват, свити, в сън

        под всеки трън

до криволящата пътека,

която секва недалеко

        и никого не чака.

Едва проблясват ти очите

под таз луна, що смътно грее:

        над мудната река

        блестят така

на огън призрачен лъчите.

Те позлатяват ти косите,

        които вятърът пилее.

С лъчи по устните ти бледни,

любима, вятърът играе.

        По твоята коса

        скрежи роса.

Ти легнала си и с дихания ледни

небето би могло да те досегне,

        когато пожелае.

1815

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.